CELEX: 32012H0724(22)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tas-Slovakkja u li twassal opinjoni tal-Kunsill dwar il-Programm ta’ Stabbiltà tas-Slovakkja, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/74
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tas-Slovakkja u li twassal opinjoni tal-Kunsill dwar il-Programm ta’ Stabbiltà tas-Slovakkja, 2012-2015
   2012/C 219/22
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma tas-Slovakkja għall-2011 u ta l-opinjoni tiegħu dwar il-Programm ta’ Stabbiltà aġġornat tas-Slovakkja għall-perjodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx is-Slovakkja bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar azzjonijiet rakkomandati fi ħdan iċ-ċiklu ta’ politika Ewropa 2020. Dawn il-fehmiet jifformaw parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien involut kif dovut fis-Simestru Ewropew, f’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet għal l-iżgurar ta’ stabbiltà finanzjarja, il-konsolidazzjoni fiskali u azzjoni biex jitrawwem it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fit-30 ta’ April 2012, is-Slovakkja sottomettiet il-Programm ta’ Stabbiltà tagħha li jkopri l-perjodu 2012-2015 u l-Programm Nazzjonali ta’ Riforma 2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt.
            
         
               (10)
            
            
               Abbażi tal-valutazzjoni tal-Programm ta’ Stabbiltà skont ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li qed jirfed il-projjezzjonijiet baġitarji fil-Programm huwa plawżibbli. Huwa ġeneralment konformi mat-tbassir tar-Rebbiegħa tal-2012 tas-servizzi tal-Kummissjoni, għalkemm dan tal-aħħar jassumi tkabbir reali tal-PDG xi ftit ogħla fl-2012. L-għan dikjarat l-istrateġija tal-baġit spjegat fil-Programm ta’ Stabbiltà huwa li tkun żgurata s-sostenibbiltà fit-tul tal-finanzi pubbliċi. Il-passi intermedjarji definiti biex jintlaħaq dan huma implimentazzjoni rigoruża tal-baġit 2012 u tnaqqis tal-iżbilanċ bażilari inqas minn 3 % tal-PDG fl-2013, l-iskadenza għall-korrezzjoni tal-iżbilanċ eċċessiv stipulat mill-Kunsill. Il-kisba tal-mira tad-defiċit nominali fl-2013, madankollu, tista’ ma tissodisfax il-pjanijiet. Il-Programm ta’ Stabbiltà biddel l-għan baġitarju għall-medda taż-żmien medja (OTM) minn baġit kważi bbilanċjat għal defiċit strutturali ta’ 0,5 % tal-PDG, li mhux mistenni jintlaħaq fil-perjodu tal-programm. L-OTM l-ġdid jirrifletti adegwatament ir-rekwiżiti tal-Patt ta’ Stabbiltà u Tkabbir. Abbażi tal-bilanċ tal-baġit strutturali (ikkalkulati mill-ġdid) (5), l-isforz fiskali annwali medju fl-2010-2013 jammonta għal 1,3 % tal-PDG, ferm ogħla mill-valur meħtieġ rakkomandat mill-Kunsill, fejn l-isforz fiskali residwu huwa kemxejn pospost għall-2013. Il-mira għall-2013 hija soġġetta għal riskji, minħabba li miżuri ta’ dħul suġġeriti jistgħu ma jilħqux l-għan; l-implimentazzjoni simultanja tal-miżuri kollha li huma fuq skala żgħira jista’ jkun diffiċli li tiġi implimentata; u fid-dawl tar-reviżjonijiet li żiedu l-miri tad-defiċit li twettqu fl-imgħoddi.
               Barra minn hekk, aktar infiq trasversali jista’ jirriżulta bħala insostenibbli fit-terminu medju. Fl-2014 u l-2015, l-isforz fiskali medju jilħaq 0,3 % tal-PDG kull sena, li huwa taħt l-aġġustament meħtieġ ta’ 0,5 % tal-PDG għal pajjiżi li għadhom ma laħqux l-OTM. Madankollu, skont il-Programm ta’ Stabbiltà, ir-rata tat-tkabbir tan-nefqa tal-gvern, filwaqt li jitqiesu miżuri ta’ dħul diskrezzjonali, hija konformi mal-punt ta’ riferiment dwar in-nefqa tal-Patt ta’ Stabbiltà u Tkabbir fis-snin lejn il-bidu u t-tmiem tal-Programm ta’ Stabbiltà. Id-dejn tal-gvern ser jibqa ferm ’l isfel minn 60 % tal-PDG. Filwaqt li s-Slovakkja għaddiet leġiżlazzjoni li tistabbilixxi Kunsill Fiskali, s’issa għadha ma ġietx stabbilita u l-leġislazzjoni dwar il-limiti għan-nefqa għadha ma ġietx adottata.
            
         
               (11)
            
            
               Minħabba l-iskop dejjem jonqos għal konsolidazzjoni ulterjuri bbażata fuq in-nefqa u l-ħtieġa li jappoġġaw konverġenza kontinwa permezz tal-infiq f’oqsma prinċipali bħall-edukazzjoni, l-innovazzjoni u l-infrastruttura tat-trasport, hemm skop għal miżuri mmirati biex iwessgħu l-bażi fiskali, jillimitaw l-evitar tat-taxxa u jtejbu l-konfomormità mat-taxxa, mingħajr ma jaffettwaw il-prospetti ta’ tkabbir fit-terminu qasir. L-indirizzar ta’ waħda mill-akbar lakuni tal-VAT fl-UE tista’ ġġib dħul addizzjonali sinfikanti. Hemm ukoll lok għal żieda fl-irċevuti mit-taxxi li huma l-inqas ta’ ħsara għat-tkabbir, inkluż it-tassazzjoni fuq il-proprjetà immobbli, u t-tassazzjoni ambjentali. Tassazzjoni effettiva tad-dħul mill-ħaddiema tvarja skont it-tipi differenti ta’ impjieg. Dan jinkoraġġixxi bidla lejn arranġamenti ta’ impjieg aktar flessibbli b’impatti negativi fuq perjodu qasir u fit-tul fuq il-kontijiet pubbliċi.
            
         
               (12)
            
            
               Is-Slovakkja indirizzat biss parzjalment is-sostenibbiltà fit-tul tal-finanzi pubbliċi tagħha, minħabba li ma implimentatx il-bidliet maħsuba fil-pilastru tal-iskema tal-pensjoni tagħha Ħallas Waqt Li Tkun Għaddej. Ittieħdu miżuri biex tittejjeb il-vijabbiltà tal-pilastru tal-pensjoni ffinanzjat bis-sħiħ. Madankollu, ambjent legali instabbli b’bidliet sinifikanti frekwenti fil-passat kien jinvolvi spejjeż ta’ aġġustament mhux negliġibbli u introduċa inċertezza fil-pilastru ffinanzjat bis-sħiħ.
            
         
               (13)
            
            
               Ma ttieħdu l-ebda miżuri sinifikanti biex tiġi indirizza l-problema tal-qgħad tas-Solvakkja. Għad hemm ħtieġa biex tittejjeb l-effettività tal-politiki attivi tas-suq tax-xogħol u l-kapaċità tas-servizz pubbliku għall-impjiegi. Hemm ukoll ħtieġa għal miżuri li jżidu l-parteċipazzjoni fis-suq tax-xogħol ta’ ħaddiema ikbar fl-età u nisa, b’mod partikolari permezz tal-proviżjoni tal-kura tat-tfal. Il-porzjon tat-taxxa, inklużi l-pagamenti obbligatorji kollha, għadu relattivament għoli għal ħaddiema bi dħul baxx u proporzjon mhux negliġibbli ta’ dawk li qed ifittxu x-xogħol ftit għandhom inċentiv biex jiċċaqalqu minn assistenza soċjali għal impjiegi b’pagi baxxi.
            
         
               (14)
            
            
               Ġew adottati biss miżuri limitati biex itejbu l-kwalità baxxa tas-sistema tal-edukazzjoni u t-taħriġ. Sabiex jiġi indirizzat il-qgħad għoli tas-Slovakkja fost iż-żgħażagħ, il-pjan ta’ azzjoni taż-żgħażagħ għandu jiġi adottat u implimentat mingħajr dewmien, skont ir-riżultat tal-grupp ta’ azzjoni konġunta Slovakkja – Kummissjoni dwar il-qgħad fost iż-żgħażagħ, inkluż ir-riforma tal-edukazzjoni u t-taħriġ vokazzjonali kif ukoll l-edukazzjoni ogħla. L-istrateġija aġġornata dwar it-tagħlim tul il-ħajja ġiet adottata. Madankollu, l-ebda inċentivi partikolari ma kienu introdotti sabiex jiżguraw rati ogħla ta’ parteċipazzjoni.
            
         
               (15)
            
            
               Komunitajiet emarġinati, inkluż ir-Romi, huma fil-parti l-kbira esklużi mis-suq tax-xogħol u s-sistema edukattiva prinċipali, li jirrappreżenta ammont sinifikanti ta’ ħaddiema potenzjali mhux utilizzati biżżejjed fl-ekonomija Slovakka. Sabiex tindirizza din il-problema, is-Slovakkja għandha żżid l-isforzi biex ittejjeb ir-riżultati edukattivi ta’ gruppi emarġinati u ssaħħaħ il-politiki ta’ reintegrazzjoni għall-adulti.
            
         
               (16)
            
            
               Is-Slovakkja tejbet b’mod sostanzjali t-trasparenza tar-regoli tal-akkwisti pubbliċi u tal-ġudikatura, għalkemm il-proċedura ġudizzjarja għadha twila u għalja. Madankollu, il-kwalità ġenerali u l-kapaċità tal-istituzzjonijiet pubbliċi għadhom dgħajfa. L-amministrazzjoni pubblika hija nieqsa minn approċċ strateġiku, tbati minn ċaqliq qawwi ta’ persunal u bini ta’ kapaċità insuffiċjenti, li xxekkel l-iżvilupp u l-implimentazzjoni tal-politika u l-għoti ta’ servizzi pubbliċi.
            
         
               (17)
            
            
               Is-Slovakkja daħlet għal għadd ta’ impenji bħala parti mill-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jirrigwardaw it-trawwim tal-impjiegi, it-titjib tal-kompetittività, u t-titjib tas-sostenibbiltà tal-finanzi pubbliċi u t-tisħiħ tal-istabbiltà finanzjarja. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet ġew ikkunsidrati r-riżultati ta’ din il-valutazzjoni.
            
         
               (18)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tas-Slovakkja. Hija vvalutat il-Programm ta’ Stabbiltà u l-Programm Nazzjonali ta’ Riforma. Mhux biss qieset ir-rilevanza tagħhom għall-politika fiskali u soċjoekonomika sostenibbli fis-Slovakkja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (7) hawn taħt.
            
         
               (19)
            
            
               Fid-dawl ta’ din l-evalwazzjoni, il-Kunsill eżamina l-Programm ta’ Stabbiltà, u l-opinjoni tiegħu (6) hija riflessa b’mod partikolari fir-rakkomandazzjoni (1) hawn taħt,
            
         B’DAN JIRRAKKOMANDA li s-Slovakkja tieħu azzjoni fil-perjodu 2012-2013 biex:
   
               1.
            
            
               Tieħu miżuri addizzjonali fl-2012 u tispeċifika l-miżuri meħtieġa fl-2013, biex tikkoreġi d-defiċit eċċessiv b’mod sostenibbli u tiżgura l-isforz tal-aġġustament strutturali speċifikati fir-rakkomandazzjonijiet tal-Kunsill skont il-proċedura tad-defiċit eċċessiv. Timplimenta tnaqqis fl-infiq immirat, filwaqt li tissalvagwardja l-infiq li jsaħħaħ it-tkabbir, u żżid l-isforzi biex titjieb l-effiċjenza tal-infiq pubbliku. Sussegwentement, tassiguraw sforz ta’ aġġustament strutturali adegwat biex tagħmal progress suffiċjenti lejn l-OTM, inkluż lli jintlaħaq il-punt ta’ riferiment dwar in-nefqa. Tħaffef it-twaqqif ta’ Kunsill Fiskali u tadotta regoli dwar limiti ta’ nfiq.
            
         
               2.
            
            
               Iżżid il-konformità fiskali, partikolarment billi ttejjeb l-effiċjenza tal-ġbir tal-VAT; tnaqqas id-distorsjonijiet fit-tassazzjoni tax-xogħol madwar it-tipi differenti ta’ impjieg, ukoll billi tillimita t-tnaqqis tat-taxxa; torbot it-tassazzjoni fuq il-proprjetà immobbli mal-valur tas-suq tal-proprjetà; tagħmel aktar użu mit-tassazzjoni ambjentali.
            
         
               3.
            
            
               Taġġusta aktar il-pilastru tal-pensjoni Ħallas Waqt Li Tkun Għaddej, prinċipalment billi tinbdel il-mekkaniżmu ta’ indiċjar, tintroduċi rabta diretta bejn l-età statutorja tal-pensjoni u l-istennija tal-ħajja u tintroduċi fattur ta’ sostenibbiltà fil-formula tal-kalkolu tal-pensjoni li jirrifletti l-bidla demografika. Tiżgura wkoll l-istabbiltà u l-vijabbiltà tal-pilastru ffinanzjat bis-sħiħ.
            
         
               4.
            
            
               Ittejjeb il-kapaċità amministrattiva tas-servizzi pubbliċi tal-impjiegi bil-għan li ttejjeb l-immirar, it-tfassil u l-evalwazzjoni tal-politiki attivi tas-suq tax-xogħol biex tiżgura servizzi ta’ impjieg iktar individwalizzati għaż-żgħażagħ qiegħda, għal dawk li ilhom qiegħda għal żmien twil, ħaddiema ikbar fl-età u nisa. Tiżgura l-proviżjoni tal-faċilitajiet għall-kura tat-tfal. Tnaqqas il-porzjoni tat-taxxi għal ħaddiema b’pagi baxxi u tadatta s-sistema tal-benefiċċji.
            
         
               5.
            
            
               Tadotta u timplimenta l-pjan ta’ azzjoni taż-żgħażagħ, b’mod partikolari fir-rigward tal-kwalità u r-rilevanza tas-suq tax-xogħol fl-edukazzjoni u t-taħriġ vokazzjonali, inkluż permezz tal-introduzzjoni ta’ skema ta’ apprendistat. Ittejjeb il-kwalità tal-edukazzjoni ogħla permezz tat-tisħiħ tal-assigurazzjoni tal-kwalità u l-orjentazzjoni lejn ir-riżultat.
            
         
               6.
            
            
               Tieħu miżuri attivi biex itejjeb l-aċċess għal u l-kwalità ta’ tagħlim u edukazzjoni qabel l-iskola ta’ gruppi vulnerabbli, inklużi r-Roma. Tiżgura r-reintegrazzjoni fis-suq tax-xogħol għall-adulti permezz ta’ miżuri ta’ attivazzjoni u servizzi ta’ impjieg immirati, edukazzjoni li tagħti ċans ieħor u taħriġ vokazzjonali ta’ ċiklu qasir.
            
         
               7.
            
            
               Isaħħaħ il-kwalità tas-servizz pubbliku, inkluż billi ttejjeb il-ġestjoni tar-riżorsi umani u ssaħħaħ il-kapaċitajiet analitiċi. Tnaqqas iktar it-tul tal-proċedimenti ġudizzjarji u ssaħħaħ ir-rwol tal-uffiċċju tal-Akkwisti Pubbliċi bħala korp indipendenti.
            
         
      Magħmul fi Brussell, l-10 ta' Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 272, 15.9.2011, p. 1.
   
      (4)  ĠU L 306, 23.11.2011, p. 25.
   
      (5)  Bilanċ nett aġġustat ċiklikament minn miżuri ta’ darba u temporanji, ikkalkulati mill-ġdid mis-servizzi tal-Kummissjoni fuq il-bażi tat-tagħrif provdut f’dan il-programm, permezz tal-użu tal-metodoloġija komunament maqbula.
   
      (6)  Skont l-Artikolu 5(2) tar-Regolament (KE) Nru 1466/97.